जंदाहा प्रमुख की हत्या की खबर जिले में आग की तरह फैल गई। गुस्साए समर्थकों ने पूरे जंदाहा बाजार में जगह-जगह टायर जलाकर रास्तों को जाम कर दिया। आक्रोशितों ने ब्लॉक में जमकर तोड़फोड़ की। बीडीओ के चेंबर और थाने में भी आग लगाने की कोशिश की गई। बेकाबू भीड़ को थाने की ओर बढ़ता देख पुलिस ने हवाई फायरिंग शुरू कर दी। इसके बाद प्रदर्शनकारियों और पुलिस के बीच फायरिंग होने लगी। गोलीबारी में सात लोग जख्मी हो गये, जिनमें दो की हालत नाजुक है। उन्हें सदर अस्पताल रेफर किया गया। पांच अन्य घायलों को स्थानीय अस्पताल में भर्ती कराया गया। स्थानीय लोगों ने लगभग 100 राउंड फायरिंग की बात बताई है।